[{"text_idx": "#000000", "text": "Noticias, entrevistas y arti\u0301culos de la comunidad universitaria"}, {"text_idx": "#000001", "text": "Joseba Madariaga: \u00abManufakturak hobera egingo du ala zerbitzuek egingo dute atzera. Hori da gakoa\u00bb"}, {"text_idx": "#000003", "text": "Industrian bizitzen ari denari \u00abbuelta emateko\u00bb gaitasuna azpimarratu du Laboral Kutxako Ikerketa departamentuko arduradunak, egoera ekonomiko \u00abkonplikatua\u00bb bada ere"}, {"text_idx": "#000006", "text": "Bi aste igaro dira Laboral Kutxak Euskal Ekonomiaren Txostena aurkeztu zuenetik 2022ko emaitzekin eta 2023ko aurreikuspenekin. Bertan, 2023an EAEko BPGa 1,7an kokatzea espero zutela nabarmendu zuten, eta Nafarroakoa 1,5n kokatzea. Enplegu datu onen eta zerbitzu indartsuen testuinguruan, duela urtebete hasitako interes-tasen igoera BPGan nabaritzen has daitekeela nabarmendu zuen Joseba Madariaga Ikerketa departamenduko arduradunak, baita azpiko inflazioarekiko kezka ere. Datuen eta esandako horren atzean dagoena interpretatzeko, Madariagarekin bildu da EnpresaBIDEA, datozen hilabeteetan etor litekeena aletzeko asmoz."}, {"text_idx": "#000008", "text": "Printzipioz esango nuke espero ez zen tendentzia aldaketa izan dela joan den urte bukaeran. 2022ko amaierarako ekonomia nolabait moteltzea espero genuen. Zer gertatu zen? Nire ustez bi gertakizun esanguratsu izan ziren bultzada horren atzetik, martxoa-apirila bitarte iraun dutenak. Batetik, lehengaien prezioak \u2014energia eta petrolioa\u2014 beheraka egin izana. Bestetik, abenduan izandako COVID-19 olatu berriaren harira, Txinak zabaltzea hautatu izana, ordura arteko politika aldatuz. Horrek aurreikuspenak hobetzera eraman gaitu. Orain beste fase batean sartu gara, non nolabaiteko desazelerazioa espero dugun."}, {"text_idx": "#000011", "text": "Europan egoera ez da hain baikorra, eta kezka nagusienetako bat Alemaniatik dator. Atzeraldi teknikoan sartu da, %0,2ko beherakadarekin. Esportazioetarako merkatu garrantzitsua da. Egoerak kutsatzeko arriskurik ez dago?"}, {"text_idx": "#000012", "text": "Argi dago nabarituko dugula. Europan BPGaren hazkunde txiki bat espero dugu, baina Alemania okerrago dago beherakadak bereziki nabariak baitira, %0,5 eta %0,3 erori da. Europan %0,1 eta %0,1az ari gara, eta Frantzian %0,1 eta %0,2. Horrek eragina izango du kanpo harremanen bitartez, baita industriaren ahultasunean ere. Izan ere, ikus dezakegu manufaktura sektorea argi eta garbi uzkurtze fasean dagoela. Geuk ulertzen dugu zerbitzu sektorea dela indartsu dagoena, eta bultzada emango digula, gutxienez, uda ostera arte. Hala ere, aipatzekoa da zerbitzu sektorea zabaltze fase baten izanda ere, azkeneko hilabeteetan desazelerazio puntu batean dagoela."}, {"text_idx": "#000018", "text": "Txostena aurkeztean industriaren ahultasunaren atzetik dagoena interpretatzeko zailtasunez hitz egin zenuen. Zerikusia du sektore dinamikoagoa izatearekin?"}, {"text_idx": "#000023", "text": "Interes-tasen bi igoera espero dira."}, {"text_idx": "#000025", "text": "Inflazio aurreikuspenak gora egin dutelako?"}, {"text_idx": "#000028", "text": "Inflazioaren beherakada espero baino geldoagoa izaten ari dela aitortu zuen Lagardek. Hala ere, zure irakurketatik, oro har EBZ pauso suabeak ematen ari da. Aurreko krisialdian gertatutakoa ekidin nahian dabiltzala uste duzu?"}, {"text_idx": "#000029", "text": "Esango nuke edozein banku zentral derrigortuta dagoela pauso \u00abxuabeak\u00bb ematera oro har. Ekonomia zientzia soziala da. Zuk badakizu zer egin behar duzun eta nora iritsi nahi duzun, gutxi gorabehera helburua non dagoen. Baina ez zehazki non den. Ikusi gabe egiten diozu tiro. Mugimendu zuhurrak egin behar dituzu, eta ikusi zein efektu duten mugimendu horiek segida ekonomikoetan. Horregatik ari dira, bai Fed, bai EBZ, oso modu zuhurrean. Beste modu batera egin lezakete, era gordinagoan eta atzeraldi bortitza sortuz. Hori, egun bizi dugun testuinguru politiko sozialean oso txarra litzateke. Horregatik, euren betebeharra da pixkanaka egitea. Esan bezala, egiten dituzten mugimenduen efektuak ezagutzen dituzte, baina ez dute xedea ikusten tiro egiterakoan."}, {"text_idx": "#000030", "text": "Era berean, ez nuke oraingo egoera aurreko krisialdikoarekin erkatuko. Oso bestelakoa da. Garai hartan, maila makroekonomikoan desoreka handiak zeuden, zeharo zorpetutako sektore pribatu batekin. Zorpetze horrengatik, denak eztanda egin zuenean, benetako arazoa sortu zen. Orain, Espainian, behintzat, Europako gainontzeko estatuekin erkatuta \u2014ez dago erkidegoko daturik\u2014, zorpetzea zentzuzkoa da, nahiz eta, noski, interes-tasen igoerak min egiten duen. Eta aurrezki poltsa ere baduzu: 300.000 milioi euroko aurrezki poltsa sortu da hiru urteko epean. Aurreko bost urteko aurrezkia gehitzen baduzu, 240.000 milioi eurokoaz ari gara gutxi gora behera. Aurrezki hori, beraz, hor dago."}, {"text_idx": "#000032", "text": "Aurrezki orokorraz, kontsumoari eta eskuragarri dagoen errentari loturikoa. Normalean biak eskutik joaten dira: errentak gora egiten duenean jendeak gehiago kontsumitzen du, nahiz eta ez den guztiz horrela, espektatibek ere eragiten baitute. Pandemia garaian, baina, ezin zenez kontsumitu, bien arteko aldea handitu egin zen, errentak behera egin bazuen ere, kontsumoa are gehiago erori zelako. Dagoen aldea apurka murrizten joango da, baina oraindik horrela dago. Euskarri elementua da, lan enplegua bezala. Horregatik ez nuke konparatuko aurreko krisialdiarekin."}, {"text_idx": "#000039", "text": "Inflazioaren itzala luzerako iritsi izanak EBZren \u00abetorkizuneko mugimendu gehigarriak\u00bb ekar ditzakeela esan zenuen. Interes-tasen igoera luzatzeaz ari zinen ala bestelako mugimenduez?"}, {"text_idx": "#000041", "text": "Enpresei dagokienez, esan dudan bezala, zorpetzean 2008an baino egoera hobean gaude. Baina interes-tasen igoerak jarraitzen badu, euren jarduerarekin jarraitzeko zorpetzeko beharra duten enpresek gehiago sufrituko dute. Egia da ekonomiako enpresa guztiek ez dutela modu berean sufritzen interes-tasen igoeragatik. Eta hor oso eztabaida interesgarria sortzen da: zerbitzuen sektorea hoztu nahi badugu azpiko inflazioa kontrolatzeko, interes-tasen igoerak benetan zerbitzu sektoreko enpresa guztiei eragingo die? Ez dut erantzunik, baina segur aski ez sektoreko jarduera guztiei. Horregatik, ez da batere erraza ekonomia hoztea."}, {"text_idx": "#000044", "text": "\u00abLan-merkatu horrek okerrera egiten badu, langileen negoziatzeko boterea txikiagoa da, eta horrek eramaten du soldata igoerak ez izatea hain garrantzitsuak. Dinamika horretan gaude, baina momentuz ez du zirkulua apurtu\u00bb"}, {"text_idx": "#000046", "text": "Hori da. Orain arte zer ikusi dugu? Ez gehiegi. Esan nahi dut, Europan bai, non krisi energetikoak sekulako eragina izan duen. Espainiaren kasuan, arazo energetikoa ez da Alemanian dagoena bezalakoa. Edozein kasutan, normalean EBZk neurriak hartzen dituenean, denbora bat hartzen du ikusteko zein eragin duten neurri horiek. Politika monetarioaren atzerapenak, hain zuzen, aipatutako kokteleran beste elementu bat gehitzen du."}, {"text_idx": "#000048", "text": "Ni arlo burokratikoan galdu egiten naiz. Enpresek bai esaten dute arazo burokratikoa dagoela, erraza ez dena. Eta noski ez dela. Azkenean proiektu bat aurkezteak xehetasunak dituen dokumentu bat egitea inplikatzen du. Arlo burokratiko hori konplexua da. Era berean, gure ETE egiturak ere ez du laguntzen. ETEak funtsekin lotu behar ditugu. Ezinbesteko alorra da. Zergatik? Azken baten ETEei egunerokotasunak denbora jaten die. Funtsetara sarbidea izateak proiektu bat aurkezteko denbora bat eskaini behar izatea eskatzen du, epe motzean, gainera."}, {"text_idx": "#000051", "text": "Deja una respuesta Cancelar la respuesta"}]